崧高行上周密使壽
作者：許及之
朝代：宋

paragraphs: 銀潢快瀉天無聲，秋光漾出圓蟾明。
玉關晏眠柝不驚，籌帷坐見萬里情。
健兒飽食細柳營，猛將思奮撫劍鳴。
摘試一二來帝京，表裏百萬皆精兵。
此時崧嶽風更清，壽酒消得如澠傾。
天子神武恢八絃，一賢制難真長城。
鴻鈞對斡三階平，珠連五緯薦璣衡。
天開地闢霖雨成，中書之考遠作程。
回視萬卷紛拏撐，一編自足垂勳名。
書生腦脂瞇短檠，莫耶挂壁吼長鯨。
相公辦取崧高行，不惜携之上崢嶸。